[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.7.2009

KOM(2009) 349 endelig

Forslag til

RÅDETS FORORDNING

om undtagelse af visse fartøjsgrupper fra fiskeriindsatsordningen i kapitel III i forordning (EF) nr. 1342/2008

BEGRUNDELSE

Ifølge artikel 11, stk. 2, i forordning (EF) nr. 1342/2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004 kan Rådet på forslag af Kommissionen og baseret på oplysninger fra medlemsstaterne og rådgivning fra STECF undtage visse grupper af fartøjer fra indsatsordningen, forudsat at der foreligger relevante data om de pågældende fartøjers torskefangster og udsmid, at torskefangsterne højst udgør 1,5 % af fartøjsgruppens samlede fangster, og at det ville være en uforholdsmæssigt stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen. På nuværende tidspunkt har Tyskland, Irland, Spanien, Frankrig, Polen, Sverige og Det Forenede Kongerige anmodet om undtagelse af visse fartøjsgrupper. Ifølge STECF's rådgivning fremgår det tilstrækkeligt klart af oplysningerne fra Sverige og fra Spanien i forbindelse med dets anmodning om undtagelse af dens bundtrawlsflåde, der fisker efter kulmule i ICES-afsnit VI a, fra fiskeriindsatsordningen, at fartøjsgruppernes torskefangster, herunder udsmid, opfylder betingelserne i artikel 11, stk. 2, i forordning (EF) nr. 1342/2008, og de pågældende fartøjsgrupper kan således undtages fra indsatsordningen. For de øvrige anmodningers vedkommende fandt STECF, at de indsendte oplysninger ikke er tilstrækkelige til, at det kan fastslås, om betingelserne er opfyldt.

Formålet med dette forslag er at undtage fartøjsgrupperne fra kapitel III i forordning (EF) nr. 1342/2008.

Rådet opfordres til at vedtage dette forslag hurtigst muligt, så fiskerne kan planlægge deres aktiviteter for dette fangstår.

Forslag til

RÅDETS FORORDNING

om undtagelse af visse fartøjsgrupper fra fiskeriindsatsordningen i kapitel III i forordning (EF) nr. 1342/2008

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1342/2008 af 18. december 2008 om fastlæggelse af en langsigtet plan for torskebestande og for fiskeri efter disse bestande og om ophævelse af forordning (EF) nr. 423/2004[1], særlig artikel 11,

under henvisning til forslag fra Kommissionen, og

ud fra følgende betragtninger:

(1) I kapitel III i forordning (EF) nr. 1342/2008 fastsættes der en fiskeriindsatsordning, hvor medlemsstaterne hvert år tildeles fiskerimuligheder i form af fiskeriindsats. Ifølge artikel 11, stk. 2, i forordning (EF) nr. 1342/2008 kan Rådet på forslag af Kommissionen og baseret på oplysninger fra medlemsstaterne og rådgivning fra STECF undtage visse fartøjsgrupper fra indsatsordningen, forudsat at der foreligger relevante data om de pågældende fartøjers torskefangster og udsmid, at torskefangsterne højst udgør 1,5 % af fartøjsgruppens samlede fangster, og at det ville være en uforholdsmæssigt stor administrativ byrde i forhold til den samlede indvirkning på torskebestande, at lade fartøjsgruppen omfatte af indsatsordningen.

(2) Sverige har indsendt oplysninger om de torskefangster, som en gruppe på 156 fartøjer, der fisker efter jomfruhummer i Skagerrak og Kattegat med en sorteringsrist som defineret i tillæg 2 til bilag III til forordning (EF) nr. 43/2009, har taget. På basis af disse oplysninger som vurderet af STECF kan det fastslås, at den pågældende fartøjsgruppes torskefangster, herunder udsmid, i den periode, hvor fartøjsgruppen udelukkende anvender selektive fiskeredskaber, ikke overstiger 1,5 % af fartøjsgruppens samlede fangster i samme periode. Under hensyntagen til det svenske kontrolprogram for torskebestande i Nordsøen, Skagerrak og Kattegat, og eftersom det vil være en uforholdsmæssigt stor administrativ byrde i forhold til den samlede indvirkning på torskebestande at lade fartøjsgruppen omfatte af indsatsordningen, bør den pågældende fartøjsgruppe for den periode, hvor den udelukkende anvender de pågældende fiskeredskaber undtages fra indsatsordningen i kapitel III i forordning (EF) nr. 1342/2008.

(3) Spanien har indsendt oplysninger om de torskefangster, som en gruppe på 88 fartøjer, der hovedsagelig fisker efter kulmule med bundtrawl i farvandet vest for Skotland, har taget. På basis af disse oplysninger som vurderet af STECF kan det fastslås, at den pågældende fartøjsgruppes torskefangster, herunder udsmid, ikke overstiger 1,5 % af den pågældende fartøjsgruppes samlede fangster i samme periode. Under hensyntagen til de foranstaltninger, der er truffet til overvågning og kontrol af den pågældende fartøjsgruppes aktiviteter, og eftersom det vil være en uforholdsmæssigt stor administrativ byrde i forhold til fartøjsgruppens samlede indvirkning på torskebestande at lade fartøjsgruppen omfatte af indsatsordningen, bør den pågældende gruppe undtages fra indsatsordningen i kapitel III i forordning (EF) nr. 1342/2008.

(4) Eftersom medlemsstaterne forvalter indsatsen og indsatsbegrænsningernes overholdelse på basis af fangståret, der løber fra 1. februar 2009 – 31. januar 2010, og under hensyntagen til, at forordning (EF) nr. 1342/2008 først blev vedtaget kort før dette fangstårs begyndelse, bør disse undtagelser gælde for hele fangståret, dvs. allerede fra den 1. februar 2009 —

UDSTEDT FØLGENDE FORORDNING:

Artikel 1 Undtagelse fra indsatsordningen i forordning (EF) nr. 1342/2008

Følgende fartøjsgrupper undtages fra fiskeriindsatsordningen i kapitel III i forordning (EF) nr. 1342/2008:

a) en gruppe på 156 fartøjer som anført i anmodningen af 26. februar 2009, kompletteret ved brev af 8. april 2009, der fører svensk flag, og som fisker efter jomfruhummer i Skagerrak og Kattegat, i den periode, hvor disse fartøjer udelukkende fisker med en sorteringsrist som defineret i tillæg 2 til bilag III til forordning (EF) nr. 43/2009

b) en gruppe på 88 fartøjer som anført i anmodningen af 2. december 2008, kompletteret ved brev af 6. og 14. marts 2009, der fører spansk flag, og som fisker efter dybhavsarter og kulmule med bundtrawl med en maskestørrelse på mindst 100 mm på kontinentalskråningen vest for Skotland på dybder på 200–1 000 m.

Artikel 2 Ikrafttræden

Denne forordning træder i kraft på tredjedagen efter offentliggørelsen i Den Europæiske Unions Tidende .

Den anvendes fra den 1. februar 2009.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EUT L 348 af 24.12.2008, s. 20.